C 444/20

Publicarea unei cereri de înregistrare a unei denumiri în temeiul articolului 50 alineatul (2) litera (a) din Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare

(2022/C 444/08)

Prezenta publicare conferă dreptul de opoziție la cererea de înregistrare în temeiul articolului 51 din Regulamentul (UE) nr. 1151/2012 al Parlamentului European și al Consiliului (1) în termen de trei luni de la data prezentei publicări.

DOCUMENT UNIC

„Komiški rogač”

Nr. UE: PGI-HR-02634 – 18.9.2020

DOP ( ) IGP (X)

1. Denumirea (denumirile) [a (ale) DOP sau IGP]

„Komiški rogač”

2. Statul membru sau țara terță

Republica Croația

3. Descrierea produsului agricol sau alimentar

3.1. Tipul de produs

Clasa 1.6. Fructe, legume și cereale în stare proaspătă sau prelucrate

3.2. Descrierea produsului căruia i se aplică denumirea de la punctul 1

Produsul „Komiški rogač” este comercializat sub două forme: „Komiški rogač” (fruct) și „Komiški rogač” (măcinat).

„Komiški rogač” (fruct) este fructul ajuns la maturitate comercială al soiului autohton de roșcovă de pe insula Vis, cunoscut în limba croată sub denumirea Komiški krupni, Komiški veliki sau Komiški tusti (Ceratonia Siliqua L.), care este înscris în baza de date a resurselor fitogenetice din Croația cu codul de referință FRU00317.

Caracteristicile organoleptice ale fructului „Komiški rogač” ajuns la maturitate comercială sunt o culoare maro-închis, o păstaie alungită și ușor curbată, cu capete rotunjite, un gust dulceag cu note de ciocolată și de cacao, precum și o aromă deosebit de puternică și intensă care amintește de ciocolată și de cacao.

Caracteristicile fizice ale fructului „Komiški rogač” ajuns la maturitate comercială sunt o suprafață ușor încrețită, dură, netedă și lucioasă, o pulpă de culoare maro-deschis, care este mai moale decât coaja, precum și structuri friabile cu semințe de culoare maro-închis, ferme, dure, rotunjite și ușor aplatizate. Păstaia are o lungime cuprinsă între 10 cm și 20 cm și cântărește între 17 g și 40 g.

Compoziția chimică a produsului „Komiški rogač” (fruct) este caracterizată de:

— un conținut total minim de zahăr de 40,0 %;

— un conținut minim de calciu în substanța uscată de 0,17 % (170 mg);

— un conținut minim de proteine în substanța uscată de 3,9 % (3,9 g).

„Komiški rogač” (măcinat) este un produs obținut prin măcinarea păstăilor coapte și uscate de roșcovă din soiul Komiški krupni.

Produsul „Komiški rogač” (măcinat) are o culoare maro-deschis, iar textura sa poate varia de la fină la grosieră. Produsul măcinat fin este catifelat la atingere, în timp ce produsul măcinat grosier este grunjos. Roșcova măcinată are un gust dulceag și o aromă mai intensă de ciocolată și de cacao decât fructele întregi ajunse la maturitate comercială. Acest lucru se datorează faptului că, atunci când coaja păstăii este sfărâmată, aromele sunt eliberate cu o intensitate mai mare și sunt mai pronunțate decât cele ale fructelor întregi ajunse la maturitate comercială.

Compoziția chimică a produsului „Komiški rogač” (măcinat) este caracterizată de:

— un conținut total minim de zahăr de 40,0 %;

— un conținut minim de calciu în substanța uscată de 0,17 % (170 mg);

— un conținut minim de proteine în substanța uscată de 3,9 % (3,9 g).

3.3. Hrană pentru animale (doar în cazul produselor de origine animală) și materii prime (doar în cazul produselor prelucrate)

….

3.4. Etape specifice ale producției care trebuie să se desfășoare în aria geografică delimitată

Toate etapele esențiale ale producției de „Komiški rogač”, de la recoltarea păstăilor până la depozitarea, uscarea și măcinarea acestora, trebuie să se desfășoare pe insula Vis.

3.5. Norme specifice privind felierea, răzuirea, ambalarea etc. ale produsului la care se referă denumirea înregistrată

După ce au ajuns la maturitate comercială, păstăile de roșcovă coapte sunt ambalate în plase țesute, cutii de carton sau lăzi din PVC destinate depozitării alimentelor în cantități de 1-25 kg și etichetate cu denumirea „Komiški rogač”. Când este ambalat, produsul destinat comercializării sub formă de roșcove întregi ajunse la maturitate comercială poate conține până la 60 de păstăi pe kilogram. Atunci când sunt gata de consum, păstăile întregi de roșcovă ajunse la maturitate comercială pot fi puse la dispoziție în vrac.

Produsul „Komiški rogač” (măcinat) trebuie ambalat în pungi de hârtie sau cutii de carton în cantități de 0,1-1 kg și trebuie etichetat cu denumirea „Komiški rogač”. În plus, atunci când este gata de consum, produsul „Komiški rogač” (măcinat) este comercializat și în vrac.

3.6. Norme specifice privind etichetarea produsului la care se referă denumirea înregistrată

...

4. Delimitarea concisă a ariei geografice

Aria geografică de producție a „Komiški rogač” cuprinde întreaga insulă Vis, care este delimitată în mod natural de coastă și care este separată prin mare de insulele vecine și de Croația continentală. Insula se află în centrul Mării Adriatice, la o latitudine nordică cuprinsă între 43°12" și 43°5'6" și la o longitudine estică cuprinsă între 16°3' și 16°15'48". Din punct de vedere administrativ, Vis face parte din județul Split-Dalmația. Insula are două centre administrative, și anume orașele Vis și Komiža.

5. Legătura cu aria geografică

Legătura cauzală dintre produsul „Komiški rogač” și insula Vis se bazează pe caracteristicile specifice (datorate tradiției de cultivare și de producție, precum și condițiilor geografice) și pe reputația „Komiški rogač”.

Specificitatea ariei geografice

Insula Vis se află în zona climatică mediteraneeană și, prin urmare, are o climă mediteraneeană (clima „Csa”, conform clasificării climatice Köppen), cu veri calde. Poziția sa geografică, și anume distanța dintre Vis și insulele înconjurătoare și Croația continentală, determină caracteristicile climatice ale insulei. Acestea sunt puternic influențate de mare, datorită căreia temperatura medie anuală și expunerea la soare medie anuală sunt mai ridicate. Grație unei temperaturi medii anuale de 17 °C și celor aproximativ 2 800 de ore însorite pe an, în interiorul păstăilor de roșcovă se produc și se depozitează cantități mari de zahăr.

Metoda tradițională de producere a „Komiški rogač” pe insula Vis include capacitatea de a recunoaște condițiile meteorologice optime pentru recoltarea și colectarea păstăilor; este esențial ca păstăile să fie recoltate înainte de debutul ploilor de la sfârșitul verii și de la începutul toamnei, la sfârșitul lunii august și începutul lunii septembrie, pentru a evita ca fructele să absoarbă apa și să devină perisabile, ceea ce ar afecta negativ aspectul, calitatea, depozitarea și prelucrarea (măcinarea) acestora.

Păstăile de „Komiški rogač” sunt culese complet coapte, odată ce devin de o culoare maro-închis și, datorită acumulării zahărului, devin dulci și dezvoltă o aromă care amintește de ciocolată și de cacao. Recoltarea depinde în mare măsură de aprecierea culegătorului, de priceperea transmisă din generație în generație, de experiența culegătorului și de cunoștințele necesare pentru a evalua gradul de coacere a păstăilor de roșcovă prin selectarea câtorva păstăi din arbori diferiți, inspectarea lor cu privirea și prin atingere, deschiderea lor și degustarea pulpei. Este la latitudinea culegătorului să decidă dacă, având în vedere aspectul, structura pulpei și gustul, o păstaie este adecvată pentru recoltare, depozitare și prelucrare (măcinare). Atunci când evaluează maturitatea comercială a fructelor de roșcovă din punctul de vedere al aspectului lor caracteristic și al structurii pulpei, culegătorul examinează lungimea medie a păstăilor, culoarea maro-închis și fermitatea cojii la atingere; atunci când rupe transversal păstaia, culegătorul verifică dacă pulpa are o culoare maro-deschis și este friabilă; atunci când gustă și miroase păstaia, culegătorul evaluează gustul dulceag caracteristic și aroma de ciocolată și de cacao.

Arboretul de roșcovi din Komiža, unde sunt prezenți arbori cu o vârstă de peste 500 de ani, reprezintă o dovadă a tradiției cultivării roșcovilor pe insula Vis (J. Božanić 2008, Carob Tree in the Mediterranean Landscape Imaginary). Tradiția cultivării și producției de „Komiški rogač” pe insulă și, în special, importanța istorică și economică a culturii sunt, de asemenea, atestate de o expunere scrisă publicată în ziarul local Viška ric (Spasimo rogače de J. Božanić, 1 decembrie 1986) care propune protejarea unei zone din Komiža numite Norpina, cu plantații de roșcovă deosebit de vechi și de dense, ca teren agricol de o valoare excepțională.

În plus, tradiția cultivării produsului este evidențiată de faptul că, în Komiža, roșcova a început să fie măcinată din 1980, după ce cooperativa agricolă locală a închiriat o moară cu ciocane. În 1997, a fost construită o instalație de uscare (Z. Demaria 2011, Mogućnosti uzgoja rogača na otoku Visu, lucrare de licență, Facultatea de Agricultură a Universității din Zagreb – Universitatea din Split și Institute for Adriatic Crops and Karst Reclamation, Split, p. 11). Metoda de prelucrare, care respectă principiile producției tradiționale, s-a păstrat până în prezent.

Specificitatea produsului

Produsul „Komiški rogač” este cunoscut pentru fructele sale caracteristice, și anume păstăile, care se coc atunci când au o lungime cuprinsă între 10 cm și 20 cm și o greutate cuprinsă între 17 g și 40 g, precum și pentru gustul său dulceag și aroma de ciocolată și de cacao, care sunt în general mai pronunțate decât în cazul produselor similare. Conținutul ridicat de zahăr (min. 40 %) îi conferă produsului „Komiški rogač” gustul său dulceag distinctiv și pronunțat și profilul său aromatic.

Produsul „Komiški rogač” este un condiment apreciat care este utilizat ca ingredient într-o varietate de dulciuri, băuturi și produse de patiserie (Šefovi kuhinja mediteranskih i europskih regija: Komiški rogač: Dugovječni stanovnik Mediterana koji je othranio generacije otočana, 2019).

Datorită gustului său dulceag pronunțat și caracteristic și aromei de ciocolată și de cacao, produsul „Komiški rogač” este deosebit de apreciat în industria produselor de cofetărie, unde este utilizat ca ingredient în mai multe deserturi, cum ar fi glazurile, prăjiturile și băuturile dulci. Produsul este prezent în rețete din numeroase cărți de bucate contemporane și este utilizat de obicei ca înlocuitor al zahărului și al altor îndulcitori utilizați frecvent sau ca ingredient care conferă produselor finite o aromă și un gust distinctive (BioandBio recepti: Komiški rogač na vruće; Coolinarika de Podravka, Torta od rogača; BioandBio recepti, Rogačnjača koju ćeš voljeti do zadnjeg komadića; Slatka tvornica Medenko, Sladoled od rogača).

Datorită mirosului și aromei sale, „Komiški rogač” (măcinat) este adesea utilizat ca ingredient în dulciuri, cărora le conferă gustul său și aroma sa distinctive, cum este cazul prăjiturii cu roșcovă și cu mere cu glazură de ciocolată și caramel sărat (Bake me de Nina Mrvica, Kolač od rogača i jabuke s kremom od čokolade i slanog karamela).

Legătura cauzală

Condițiile climatice de pe insulă, cu temperaturi medii ambiante și o expunere la soare mai ridicate, favorizează creșterea și coacerea „Komiški rogač”, ale cărei păstăi mature pot fi recunoscute după dimensiunea lor, și anume lungimea și greutatea lor, precum și după gustul lor dulceag specific și pronunțat și aroma lor specifică.

Tradiția cultivării și producției de „Komiški rogač” pe insula Vis, care datează din antichitate, a dat naștere unor practici locale de producție unice, care s-au dezvoltat de-a lungul secolelor de cultivare și de producere a „Komiški rogač” pe insulă.

Încă din cele mai vechi timpuri, locuitorii insulei Vis au avut capacitatea de a recunoaște și de a exploata interacțiunea dintre factorii naturali, precum temperatura medie anuală și expunerea la soare medie anuală, care influențează în mod pozitiv caracteristicile produsului final. Interacțiunea dintre acești factori a dat naștere unui produs specific, cu un gust dulceag pronunțat caracteristic și o aromă care amintește de ciocolată și de cacao.

Reputația produsului „Komiški rogač” și legătura acestuia cu insula Vis sunt confirmate, de asemenea, de un sondaj realizat în rândul consumatorilor cu peste 1 000 de participanți, în cardul căruia 82 % dintre respondenți au declarat că sunt familiarizați cu produsul și cu denumirea „Komiški rogač”, în timp ce 88 % au considerat că este un produs autohton al insulei Vis. Proporția respondenților care au gustat produsul cel puțin o dată a fost de 69 %. În plus, respondenții au menționat cele două forme existente ale produsului, și anume „Komiški rogač” (fruct) și „Komiški rogač” (măcinat), ca fiind cele mai frecvente forme în care este consumat acesta; 74 % dintre respondenți au mâncat păstăi, în timp ce 84 % dintre aceștia au savurat „Komiški rogač” măcinat (CEDRA Split, Constatările unui sondaj privind „Komiški rogač”, 2017).

Legătura dintre denumirea „Komiški rogač” și aria geografică a insulei Vis se reflectă, de asemenea, prin promovarea turismului. De mai mulți ani, Consiliul de turism din Komiža a inclus Dani rogača (Zilele roșcovei), o sărbătoare locală a fructelor de roșcovă, în programul evenimentului Ljeto u Komiži (Vara în Komiža), care prezintă patrimoniul cultural și turistic al insulei. Dani rogača are loc în orașul Komiža în septembrie și cuprinde discuții în scop educativ cu privire la roșcovă, o vizită la moara de roșcove și degustarea mai multor preparate locale pe bază de roșcovă. Proprietarilor de locuințe private de pe insulă le place, de asemenea, să profite de reputația produsului „Komiški rogač” și să își promoveze cazările în perioada în care are loc Dani rogača.

Legătura dintre denumire și aria geografică este evidențiată și de vechea zicală locală „Zoc? Za rogoc!”, care încă se folosește în Komiža și astăzi. De fapt, asociația școlară Bravura din Vis utilizează zicala pentru etichetarea a două dintre produsele sale locale de pe insulă, și anume siropul de roșcovă și gemul de roșcovă.

Notorietatea și reputația produsului „Komiški rogač”, precum și legătura acestuia cu aria geografică, au fost atestate și în 2016, când Ministerul Dezvoltării Regionale și al Fondurilor UE a acordat produsului „Komiški rogač” eticheta națională Hrvatski otočni proizvod – HOP (produs de pe o insulă croată), al cărei scop este de a încuraja producția de produse autohtone originale pe insule (Katalog HOP, 2016, p. 41 și 263).

Trimitere la publicarea caietului de sarcini

https://poljoprivreda.gov.hr/UserDocsImages/dokumenti/hrana/proizvodi_u_postupku_zastite-zoi-zozp-zts/Specifikacija_proizvoda_Komiski_rogac_18052022.pdf

(1) JO L 343, 14.12.2012, p. 1.